ยอดติดเชื้อ “โควิด-19” รายใหม่ “หูเป่ย” วันเดียวพุ่ง 4,823 เสียชีวิต 116 ราย!
"คณะกรรมการสุขภาพแห่งชาติของจีน" (NHC) อัปเดตยอดติดเชื้อ “โควิด-19” รายใหม่เฉพาะในมณฑล “หูเป่ย” วันเดียวพุ่ง 4,823 เสียชีวิต 116 ราย!
"คณะกรรมการสุขภาพแห่งชาติของจีน" (NHC) อัปเดตยอดติดเชื้อ “โควิด-19” รายใหม่เฉพาะในมณฑล “หูเป่ย” วันเดียวพุ่ง 4,823 เสียชีวิต 116 ราย!
14 ก.พ. 2563

คณะกรรมการสุขภาพแห่งชาติของจีน (NHC) แถลงวันนี้ (14 ก.พ.63) ว่า ณ วันพฤหัสบดีที่ 13 ก.พ. จำนวนผู้ติดเชื้อไวรัสโคโรนาสายพันธุ์ใหม่ หรือ COVID-19 (โควิด-19) รายใหม่เฉพาะในมณฑลหูเป่ยที่เดียวนั้น เพิ่มขึ้น 4,823 ราย สู่ระดับ 51,986 ราย ส่วนจำนวนผู้เสียชีวิตในมณฑลหูเป่ยเพิ่มขึ้น 116 ราย
โดย NHC ระบุว่า ตัวเลขผู้ติดเชื้อรายใหม่ในมณฑลหูเป่ยที่มีการรายงานล่าสุดนี้ รวมถึงผู้ติดเชื้อที่ได้รับการวินิจฉัยทางคลินิก (Clinically diagnosed cases) จำนวน 3,095 ราย ส่วนตัวเลขผู้เสียชีวิตรายใหม่นั้น รวมถึงผู้เสียชีวิตจากการติดเชื้อที่ได้รับการวินิจฉัยทางคลินิก จำนวน 8 ราย
ทั้งนี้ ทางการจีนได้มีการปรับเปลี่ยนเกณฑ์การคำนวณตัวเลขผู้ติดเชื้อ โดยให้นับรวมผู้ติดเชื้อที่ได้รับการวินิจฉัยทางคลินิก ซึ่งผู้ป่วยที่ได้รับการวินิจฉัยทางคลินิกนั้น คือกลุ่มผู้ป่วยที่แสดงอาการติดเชื้อไวรัสโควิด-19 แต่ยังไม่ทราบผลการตรวจตามวิธีการทางวิทยาศาสตร์ หรือผู้ป่วยอาจจะเสียชีวิตก่อนที่จะได้รับการตรวจทางวิทยาศาสตร์